钦定古今图书集成/明伦汇编/氏族典/第567卷 > 《郑樵通志》 > 蒲察世杰
## 钦定古今图书集成/明伦汇编/氏族典/第567卷 > 《郑樵通志》 > 蒲察世杰

按《金史蒲察世杰传》：“世杰本名阿撒，曷速馆，斡笃河
人，徙辽阳，为人多力。海陵篡位，以为护卫，令伐兄弟
有异志者，期以十日。世杰受诏而不肯为已。过十日，
海陵怒，面责之，世杰曰：‘臣自誓不以非道害物。正隆
四年伐宋，除同知安国军节度使事。及发，授郑州防
御使，领武捷军副总管，至和州境，击宋兵五万人，走’”
之。明日，使其子兀迭领二百八十骑为应兵，自领八
百骑前战，宋兵遂奔溃。大定初，世杰复陕州、虢州，改
河南路统军都监。从仆散忠义讨契丹。贼平，改华州
防御使，与徒单合喜经略陇右，累迁亳州防御使，卒。
世杰少贫，然疏财尚气，每临阵，敌众既败，必戒士卒
毋纵杀掠，平居非忠孝不言，亲贤乐善，甚获当世之
誉云。